Sandra Bullock - Wikipedia

# Sandra Bullock

### Vun Wikipedia

Sandra Bullock in Cannes, 2002

Sandra Annette Bullock (* 26. Juli 1964 in Arlington, Virginia, USA) is en US-amerikaansche Schauspelerin.

## [Ännern] Leven un Wark

Sandra Bullock weer 1964 as Sandra Annette Bullock in den US-amerikaanschen Bundsstaat Virginia boren. Ehr Mudder weer de düütsche Opernsingerin Helga Meyer, de an’n 4. April 2000 doodbleeven is. Ehr Vadder is de US-amerikaansch Gesangschoolmeester John Bullock. Tohopen mit ehr jüngeren Süster Gesine, stünn Sandra Bullock in’n Kinnerchor vun en Oper op, wiel jemehr Mudder speelt hett. De eersten twölf Johren hett se sik faken in Nürnbarg ophollen, wo se de Waldörpschool besocht hett, aver ok in Soltborg un Wien. Se kann dorüm teemlich goot Düütsch snacken mit en lichten frankschen Akzent, man ut enige Interviews is bekannt, dat se dat nich geern doon mag vun wegen ehr slecht Grammatik. Dorüm hett se ok noch nie en längeret Interview op Düütsch geven.

An ehr Highschool weer se Kaptein vun de Cheerleaders. Na de Highschool hett Bullock de East Carolina University in’n Bundstaat North Carolina besocht, wo se Schauspeel studeert hett. Dat Studium hett se aver afbroken, üm lever in New York City praktisch Insichten in de Schauspeleree to winnen. Dat weer aver nich so eenfach, as se dacht hett. So hett se ok en Tiet as Kellnerin arbeidt, bevör se bi Sanford Meisner ehr Utbilln to End maakt hett. Dorna güng se na Los Angeles, wo se en poor lütte Film- un Fernsehrullen speelt hett.

Ehr eerste grote Rull keem 1993 in den Film Demolition Man, wo se an de Siet vun Wesley Snipes un Sylvester Stallone en Polizistin speelt hett. Dormit is se in Hollywood bekannt worrn. De Dörbrook keem man een Johr later in den Film Speed mit Keanu Reeves un Dennis Hopper. Siet de Tiet is se faken in Hollywoodfilmen to sehn wesen, wo se sik vör allen in romantische Kummedien as eerstklassige Dorstellersche en Naam maakt hett.

Sandra Bullock hett mehrere Johren versocht, Geldgevers to finnen för en Drama üm en Boxerin – ahn Spood. Man de Achtergrund weer 2004 denn ünner den Titel Million Dollar Baby ahn Mitwarken vun Bullock vun Clint Eastwood mit Hilary Swank in de Hööftrull ümsett. Bullock hett dorna verkloort, dat se, as to höörn weer, de Rull nich aflehnt harr. Hilary Swank kreeg dorför ehrn tweeten Oscar.

Bullock leeft in Austin (Texas). Siet den 16. Juli 2005 is se mit den Moderater vun „Monster Garage“ un Biker Jesse G. James verheiraat. Se hett en egen Produktschoonsfirma mit den Naam Fortis Films, vun de ehr Süster Gesine Bullock-Prado de Vize-Präsidentin is. In’n November 2006 hett se butendem in Austin en Nobelrestaurant mit den Naam BESS apenmaakt. In de Johren 1996 un 1999 is Sandra Bullock vun dat US-Magazin People ünner de 50 schönsten Minschen op de Welt wählt worrn.

Sandra Bullock hett in mehr as 40 Filmen mitspeelt. Ehr düütsche Synchronsnackerin vun Sandra Bullack is tomeist Bettina Weiß. Bito hett se mehr as teihn Filmen produzeert un weer bi den Film Making Sandwiches, för den se dat Dreihbook schreven hett, ok al Speelbaas.

## [Ännern] Filmrullen (Utwahl)

- 2007 – Premonition
- 2006 – Infamous
- 2006 – The Lake House (dt.: Das Haus am See)
- 2005 – Miss Congeniality 2: Armed & Fabulous (dt.: Miss Undercover 2)
- 2002 – Two Weeks Notice (dt.: Ein Chef zum Verlieben)
- 2002 – Divine Secrets of the Ya-Ya Sisterhood (dt.: Göttlichen Geheimnisse der Ya-Ya Schwestern)
- 2002 – Murder by Numbers (dt.: Mord nach Plan)
- 2000 – Miss Congeniality (dt.: Miss Undercover)
- 2000 – 28 Days (dt.: 28 Tage)
- 1999 – Forces of Nature (dt.: Auf die stürmische Art)
- 1998 – Practical Magic (dt.: Zauberhafte Schwestern)
- 1998 – Making Sandwiches
- 1997 – Speed 2: Cruise Control (dt.: Speed 2 – Cruise Control)
- 1996 – A Time to Kill (dt.: Die Jury)
- 1996 – Two If by Sea (dt.: Gestohlene Herzen)
- 1995 – The Net (dt.: Das Netz)
- 1995 – While You Were Sleeping (dt.: Während Du schliefst)
- 1994 – Who Do I Gotta Kill? (dt.: Ein heißer Job)
- 1994 – Speed
- 1993 – Wrestling Ernest Hemingway (dt.: Walter & Frank – Ein schräges Paar)
- 1993 – Demolition Man
- 1993 – The Vanishing (dt.: Spurlos)
- 1992 – Love Potion No. 9 (dt.: Love Potion No. 9 – Der Duft der Liebe)
- 1987 – Hangmen

## [Ännern] Utteken

Sandra Bullock bi de Berlinale 2005

Sandra Bullock is opstunns mit 27 Priesen uttekend worrn un weer för wietere 24 Utteken , dorünnern tweemol för den Golden Globe, nomineert. Siet 2005 is Sandra Bullock ok mit en Steern op’n Walk of Fame verewigt.

En Utwahl vun de Filmpriesen, de se wunnen hett:

- 1995: den Saturn Award as Best Schauspelerin för Speed.
- 1995: den MTV Movie Award as Beste Dorstellerin för Speed.
- 1995: den MTV Movie Award as Ansehnste Schauspelerin för Speed.
- 1995: den Golden Apple as Dorstellerin vun’t Johr.
- 1996: den ShoWest Award as Dorstellerin vun’t Johr.
- 1997: den Blockbuster Entertainment Award as Beste Schauspelerin, Spannung för A Time to Kill.
- 1998: den Career Exellence Award vun’t Montréal World Film Festival.
- 1999: den Joseph-Plateau-Filmprijs (Ehrenpries)
- 2000: den Bambi in de Kategorie Film – Internatschonal.
- 2001: den ShoWest Award as Dorstellerin vun’t Johr.
- 2001: den Blockbuster Entertainment Award as Beste Schauspelerin, Kummedie för Miss Congeniality.
- 2001: den American Comedy Award as Lustigste Hööftdorstellerin in en Film för Miss Congeniality.
- 2004: den Virginia Film Award vun’t Virginia Film Festival.
- 2005: den Crystal Award vun de Women in Film Crystal Awards.
- 2006: den Hollywood Film Award as Beste Nevendorstellerin vun’t Johr

## [Ännern] Literatur

- Adolf Heinzlmeier: Sandra Bullock. Hollywoods neues Gesicht. Heyne, München 1997, ISBN 3-453-12622-X (hoochdüütsch)

## [Ännern] Websteden

- Sandra Bullock in de Internet Movie Database

Sandra Bullock. Mehr Biller, Videos oder Audiodateien to't Thema gifft dat bi WikiCommons.
Vun „http://nds.wikipedia.org../../../s/a/n/Sandra_Bullock_d45e.html“

Kategorien: Fru | USA | Schauspeler | Engelsch

##### Views

- Artikel
- Diskuschoon
- Aktuelle Version

##### Mitmaken

- Hülp
- Wikipedia-Portal
- Spennen

##### Söken

##### Annere Spraken

- Български
- Česky
- Kaszëbsczi
- Dansk
- Deutsch
- English
- Esperanto
- Español
- Suomi
- Français
- עברית
- Hrvatski
- Hornjoserbsce
- Magyar
- Bahasa Indonesia
- Ido
- Italiano
- 日本語
- Nederlands
- ‪Norsk (bokmål)‬
- Occitan
- Polski
- Português
- Русский
- Simple English
- Shqip
- Српски / Srpski
- Svenska
- Тоҷикӣ
- Türkçe